stanford-oval/wikipedia huggingface dataset:
קוסקוס דובי סולאווסי
אנטומיה ומראה

קוסקוס דובי סולאווסי הוא המין הגדול והכבד במשפחתו; מבנה גופו חסון ומוצק, וראשו המעוגל והקצר מאופיין בגולגולת שטוחה ובאוזניים קטנות, עגולות ושעירות. העיניים גדולות וצהובות עם אישונים עגולים קטנים. החוטם המקוצר של הקוסקוס, גדול ורחב ואפו קטום ומשולש. התכונות המורפולוגיות הללו מעניקות לקוסקוס את המראה הדובי שהעניק לו את שמו. אורך ראשו וגופו של הקוסקוס הדובי: 61 סנטימטרים, אורך זנבו: 58 סנטימטרים ומשקלו: 10-7 קילוגרם. הוא גדול, כבד וכהה בהרבה מקרובו הקטן והחיוור - קוסקוס דובי טלאוד.
כפות היד והרגל של הקוסקוס הדובי גדולות ורחבות, ולהן כריות הצמדה וטפרים גדולים וחזקים המסייעים לו בטיפוס, בהונות מנוגדות שמאפשרות לו לאחוז בענף משני צדדיו בנוסף לאצבעות סינדיקטיליות (ברגל) האופייניות לקנגוראים ומיועדות לסירוק וטיפוח השיער. לקוסקוסית כיס מפותח שנפתח כלפי קדימה בדומה לקנגורו. הקוסקוס הדובי בולט גם בזנבו העבה והגמיש שמסוגל ללפות עצמים בחוזקה ומשמש אותו כרגל חמישית בדומה לקופי העולם החדש; הזנב מתחלק בין חציו הראשון הפרוותו לחציו השני החשוף.
הפרווה של הקוסקוס הדובי קצרה, צפופה וגסה עם מרקם רך למגע. צבעה הכללי נע בין גוני חום לגווני אפור או שחור בהתאם לגיל ולמיקום הגאוגרפי. סקלת הצבעים המלאה מגוונת להפליא ומתחלקת בכלליות לשלוש קטגוריות: הגוונים הבהירים דוגמת אפרפר, בז', חום-אוכרה, זהוב וחום-זית, הגוונים החומים דוגמת חום-קרמל, מהגוני, ערמוני, קקאו וקפה, והגוונים הכהים דוגמת חום-אפרורי, חום-אגוז, טאופה, חום-ביסטר, שוקולד-כהה או שחרחר. הגוונים הללו לא תמיד אחידים בכל הגוף ועשויים להיות מעורבים זה בזה ולשוות לפרוותו מראה מנומר.
בדרך כלל, הגב, הכתפיים, העורף, הזרועות והשוקיים נוטים להשחיר, ואילו הבטן, המפשעה, והחזה נוטים לבז'-אפרפר, קרם-שמנת, או צהבהב. הצוואר והגרון מוקפים לעיתים בסינר צהוב או כתום. ראשו של הקוסקוס הדובי חיוור יחסית לעומת הגוף בשל היותו דליל בשיער, להוציא את המצח והחוטם השחרחרים. הלחיים, האוזניים והסנטר בצבע בז' או אפרפר. העיניים מוקפות בטבעות עור חשופות וכהות בצבע שחור או בורדו, ומעליהן גבות בהירות בצבע בז'-אפרפר. הכפות וחלקו החשוף של הזנב בצבע שחור או ורוד כהה.
תפוצה

קוסקוס דובי סולאווסי אנדמי לאיים של מרכז אינדונזיה; התפוצה העיקרית שלו היא באי סולאווסי שעל שמו הוא קרוי. בנוסף, הקוסקוס מצוי גם על איים שכנים הקשורים באופן הדוק לסולאווסי, דוגמת בוטונג ומונה (דרומית לסולאווסי), האי פלנג בארכיפלג בנגאי (מזרחית לסולאווסי), האי למבה (בחוף הצפון-מזרחי של סולאווסי) ומרבית האיים הקטנטנים בארכיפלג טוגיאן במפרץ טומיני (מוקף ברובו על ידי סולאווסי). במהלך המאה ה-20, היו דיווחים מקומיים על נוכחות קוסקוסים דובים בארכיפלג סנג'יה צפונית לסולאווסי, אולם בשנת 2019 אומת סופית שהאוכלוסייה באיים הללו שייכת למין הקטן בסוג.
בית הגידול של הקוסקוס הדובי מורכב מיער גשם טרופי לח בשפלה, בחופים או במדרונות הררים נמוכים עד רום 600 מטר מעל פני הים. באזורים מסוימים, הוא נמצא גם ביערות טחב סמוך לפסגות ההרים. הקוסקוס נמנע מיערות משניים שבהם הפרעה אנושית רבה, ומסיבה זאת, ממעט לבקר בגינות ובמטעים הסמוכים לבית גידולו בתורו אחר מזון. כמות המשקעים הממוצעת בבית גידולו של הקוסקוס נעה בין 1,500 ל-2,400 מילימטר בשנה.
אקולוגיה

הקוסקוס הדובי ממלא נישה אקולוגית דומה לזו של הפרימטים וקנגוריי העצים הנמצאים מערבית ומזרחית לקו וולאס (אנ') בהתאמה, והתפלגות זמני הפעילות והמנוחה שלו דומה לזו של קוף השאגן או העצלן. הקוסקוס אינו פעיל יום או לילה באופן בלעדי; מחקרים מצאו שהוא פעיל לאורך שעות היממה, במחזור תדיר של מנוחה ותנועה לסירוגין.
הקוסקוס מבלה את מרבית היממה במנוחה ושינה (בסביבות 63%) והיתר מוקדש לתנועה (23%), ליקוט מזון (5.6%), טיפוח (7.5%) ואינטראקציות חברתיות (0.4%). הגורמים העיקריים לזמן המנוחה הארוך הם המזון הסיבי וקצב חילוף החומרים הנמוך שמצריכים זמן עיכול ממושך.
התנועה של הקוסקוס על חופת היער איטית וזוחלת, והוא עושה שימוש רב בזנבו כרגל חמישית במהלך הטיפוס ובמעבר מענף לענף; הוא אינו נוהג לקפוץ בין הענפים. הקוסקוסים הדובים נחשבים ליונקים חברתיים, וחיים בדרך כלל בזוגות או בקבוצות משפחתיות של 3–4 פרטים.
התזונה של הקוסקוס הדובי מורכבת מעלים של לפחות 31 מיני עצים ושיחים, אך רק שלושה מהם תופסים נתח משמעותי ומהווים יחדיו מחצית מהתזונה הכוללת: אזדרכת מצויה, גרוגה (Garuga) ופלדאו (Dracontomelon dao); קננגה ריחנית (Cananga odorata) ופלקיום (Palaquium) הם פריטי מזון משניים חשובים. עלים צעירים מועדפים יותר על הקוסקוס מעלים בוגרים ומניצנים (54% לעומת 22.9% ו-7.8% בהתאמה), בשל היותם קלים לעיכול ומכילים פחות רעלנים. הקוסקוס אוכל גם כמויות קטנות של פירות בוסר (4.2%) שעשירים בחלבון, פרחים (2.9%) ופירות בשלים (0.4%).
אין מידע רב על הרבייה של המין. הקוסקוסית ממליטה פעם או פעמיים בשנה, וגודל השגר 1–2 צאצאים. גודלו של הגור זעיר במיוחד, והוא זוחל בכוחות עצמו לכיס של האם ומבלה בו כחמישה חודשים שבמהלכם הרכב החלב משתנה בהתאם לגילו. לאחר מכן, הגור עובר לרכב על פלג הגוף האחורי של אימו כשזנבו לופת את זנבה בחוזקה. תקופת הרכיבה מסתיימת עם הגמילה המוחלטת בגיל 8 חודשים. בתום תקופה זאת, הגור כבר יכול לשרוד בכוחות עצמו אך עדיין מתלווה לאימו לפרק זמן נוסף. גיל הבגרות ותוחלת החיים של המין אינם ידועים.
מצב שימור

קוסקוס דובי סולאווסי מסווג על ידי הרשימה האדומה של IUCN במצב השימור פגיע (VU), בגלל ירידה מתמשכת בגודל האוכלוסייה שנאמדת בכ-30% במהלך העשורים הראשונים של המאה ה-21. הקוסקוס מאוים בעיקר על ידי בירוא יערות לחקלאות ובמידה פחותה גם לתעשיית העץ, וכן ניצוד בכבדות על ידי תושבי סולאווסי למזון (צריכה אישית\ייצוא למסעדות) או נלכד עבור סחר בחיות מחמד. הציד מהווה איום חמור על הקוסקוס בשל קצב הרבייה הנמוך של המין ובפרט בציד נקבות שמוביל לאובדן כפול של האם והגורים.
הקוסקוס הדובי מוגן על פי החוק האינדונזי (אם כי האכיפה איננה משמעותית) ומצוי באזורים מוגנים רבים ברחבי סולאווסי; הבולטים שבהם הם: שמורת הטבע טנגקוקו-באטואנגוס דואה סאודארה, הפארק הלאומי בוגני נאני ורטאבונה, הפארק הלאומי לור לינדו, הפארק הלאומי מורוואלי ושמורות יער נוספות.
לקריאה נוספת

Asri A. Dwiyahreni, Margaret F. Klnnaird, Timothy G. O'Brien, Jatna Supriatna, Noviar Andayani, Diet and Activity of the Bear Cuscus, Ailurops ursinus, in North Sulawesi, Indonesia, Journal of Mammalogy, Volume 80, Issue 3, 27 August 1999, Pages 905–912, https://doi.org/10.2307/1383259
Brian K. McNab, The Comparative Energetics of New Guinean Cuscuses (Metatheria: Phalangeridae), Journal of Mammalogy, Volume 89, Issue 5, October 2008, Pages 1145–1151, https://doi.org/10.1644/07-MAMM-A-402.1
הערות שוליים

↑  קוסקוס דובי סולאווסי באתר הרשימה האדומה של IUCN
משפחת קוסקוסים דוביים בשמורת הטבע טנגקוקו בצפון סולאווסי.
קוסקוסית דובית מטפסת על עץ כשגורה כרוך סביבה.
יבשת

שיטות שונות להגדרת היבשות:



  אמריקה הצפונית
  אמריקה הדרומית
  אסיה
  אירופה


  אפריקה
  אוקיאניה (אוסטרליה)
  אנטארקטיקה
סרטון של התפרקות ונדידת היבשות.
יבשת היא שטח גדול ורציף של יבשה על פני כדור הארץ. אין בגאוגרפיה הגדרה מדויקת ליבשת ואין גבולות מוסכמים בין היבשות. בתרבויות שונות מגדירים יבשות באופן שונה, ובזמנים שונים בהיסטוריה הוגדרו שטחים מסוימים כיבשות שונות.
ההגדרה הגאולוגית של יבשת ברורה יותר מהגדרתה הגאוגרפית. יבשת במינוח הגאולוגי היא חלק מעובה של קרום כדור הארץ שקיים מזה מיליארד שנה ויותר. להשוואה, קרום כדור הארץ בקרקעית האוקיינוסים צעיר הרבה יותר, וגילו אינו עולה על 200 מיליון שנה. ההשערה הרווחת היא שגרעיני היבשות (המכונים מגינים במינוח הגאולוגי) נוצרו בשלב מוקדם למדי בהתפתחות כדור הארץ, ומאז תהליך נדידת היבשות מפגיש ומפריד גרעינים אלה שוב ושוב בתצורות שונות. לפחות פעמיים בעבר הצטרפו כל גרעיני היבשות ליבשת על אחת ענקית.
אי ההסכמה הגדולה ביותר בנושא חלוקת היבשות הוא בנושא הגבול בין אירופה לאסיה, יש כאלה המחשיבים את שתיהן ליבשת אחת – אירואסיה. כמו כן, רבים טוענים כי אמריקה הצפונית ואמריקה הדרומית גם הן יבשת אחת. גאוגרפים מסוימים הציעו אפילו לאחד את אירואסיה ואפריקה ליבשת אחת בשם אירואפרסיה, שכן הן היוו בעבר רצף יבשתי אחד (עד לחפירת תעלת סואץ).
איים נחשבים, בדרך כלל, לחלק מן היבשת הקרובה אליהם ביותר. לכן, האיים הבריטיים למשל, נחשבים לחלק מאירופה. לפעמים, משתמשים בשמות אוסטרלאסיה או אוקיאניה על מנת לתאר את האיים הרבים באוקיינוס השקט בצירוף אוסטרליה.
באנגלית ובמספר שפות אחרות המונח "היבשת הישָנה" או "היבשת" (בה' הידיעה) משמש לעיתים כדי לתאר את אירופה, בגלל נקודת מבט מערבית של התרבויות דוברות שפות אלו.
שיטות להגדרת היבשות

בישראל מקובלת שיטת 7 היבשות.
שטח ואוכלוסייה

| יבשת | שטח> בקמ"ר | שטח> אחוז  מהכלל | אוכלוסייה | צפיפות   אנשים לקמ"ר |
| --- | --- | --- | --- | --- |
| אסיה | 43,820,000 | 29.6 | 4,164,252,000 | 95.0 |
| אפריקה | 30,370,000 | 20.4 | 1,032,532,974 | 33.7 |
| אמריקה הצפונית | 24,490,000 | 16.2 | 542,056,000 | 22.1 |
| אמריקה הדרומית | 17,840,000 | 11.9 | 392,555,000 | 22.0 |
| אנטארקטיקה | 13,720,000 | 9.5 | 4,490 | 0.0003 |
| אירופה | 10,180,000 | 6.7 | 742,452,000 | 72.5 |
| אוקיאניה | 9,008,500 | 5.7 | 35,670,000 | 3.7 |
ראו גם

זילנדיה – "יבשת" לא רשמית, שקועה ברובה המוחלט, שחלקיה מעל גובה פני הים הם איי ניו זילנד וקלדוניה החדשה.
הערות שוליים

↑  משרד החינוך, בתוכנית הלימודים הרשמית מופיעה מודל 7 היבשות
| גאוגרפיה פיזית |
| --- | --- | --- |
| תחומים | גאוגרפיה סביבתית • גאומורפולוגיה • הידרולוגיה והידרוגרפיה • חקר קרחונים • מדעי האטמוספירה • מטאורולוגיה • קלימטולוגיה • פלאוקלימטולוגיה • אוקיינוגרפיה • אוקיינוגרפיה פיזיקלית • אוקיינוגרפיה כימית • אוקיינוגרפיה ביולוגית • אוקיינוגרפיה מטאורולוגית |  |
| מונחים יבשתיים | קרקע • טקטוניקת הלוחות • יבשת • מצר יבשה • ארכיפלג • אי • חצי אי • אטול • מדבר • נווה מדבר • חולות נודדים • חולית • ערבה • סוואנה |  |
| מונחים ימיים | אוקיינוס • ים • זרם ים • אגם • מעיין • נהר • נחל • דלתה • מפרץ • מפרצון • מצר ים • יובל |  |
ראו גם גאוגרפיה פיזית – מונחים
| --- | --- |
בקרת זהויות :  NLI: 987007557833605171  BnF: cb119817987 (data)  GND: 4165153-4  LCCN: sh85031556
יעקב שוורץ

ערך זה עוסק בקשר הכדורגל. אם התכוונתם לשוער כדורגל, ראו .
יעקב שוורץ (נולד ב-12 באוגוסט 1964) הוא כדורגלן עבר ישראלי ששיחק בעמדת הקשר ומזוהה בעיקר עם קבוצת בית"ר ירושלים.
קריירה

שוורץ התגורר בילדותו בשכונת שמואל הנביא בירושלים. הוא גדל במחלקת הנוער של בית"ר ירושלים, אך שירותו הצבאי עיכב את עלייתו לקבוצת הבוגרים של המועדון, לאחר שהפסיק להתאמן במשך מספר חודשים ולא היה בכושר משחק. שוורץ הרשים במשחקי אימון את מנהל הקבוצה, אברהם לוי, שמצידו חידש מיד את כרטיס השחקן של שוורץ, אשר לא היה בתוקף. לאחר מספר שבועות נכנס בעונת 1982/1983 ישירות להרכב הפותח של הקבוצה.
שוורץ היה שותף לגביעי המדינה של בית"ר בעונות 1984/1985, 1985/1986 ולאליפות ההיסטורית של המועדון בעונת 1986/1987. לאחר מכן הפך לאחד משחקני המפתח של הקבוצה והיה הבורג המרכזי בזכייה בגביע המדינה של 1988/1989, כאשר במשחק הגמר כבש פנדל במהלך בעיטות ההכרעה לאחר 120 דקות.
בשתי העונות שלאחר מכן סבל שוורץ מפציעות מרובות, ולכן לא הרבה לשחק. במקביל לכך הקבוצה ירדה לליגת המשנה בסיום עונת 1990/1991. שוורץ היה גורם משמעותי בעלייתה של בית"ר ירושלים בחזרה לליגה הראשונה בסוף עונת 1991/1992, ובעונה שלאחר מכן זכתה הקבוצה באליפות, כאשר שוורץ תרם רבות לקבוצה במשחק ההתקפה, לצידם של אלי אוחנה ורונן חרזי, בסך הכל שיחק שוורץ 12 עונות בבית"ר ירושלים, ורשם לזכותו 279 הופעות ו-35 שערים.
לקראת סוף עונת האליפות זומן שוורץ לראשונה לנבחרת ישראל, וב-27 באפריל 1993 ערך את הופעת הבכורה שלו, במשחק ידידות נגד אוקראינה. בסך הכל ערך שמונה הופעות במדי הנבחרת, מתוכן חמש במסגרת מוקדמות מונדיאל 1994, כולל בניצחון על צרפת, וב-20 באפריל 1994 ערך את הופעתו האחרונה בנבחרת, במשחק ידידות נגד ליטא.
בעונת 1994/1995 הוחתם שוורץ בהפועל תל אביב על ידי המנג'ר משה סיני, כמחליפו של חיים רביבו שעבר למכבי חיפה, ובמדי הקבוצה ערך 30 הופעות בליגה וכבש שני שערים. בעונה שלאחר מכן, לאחר שני מחזורים בלבד עבר להפועל באר שבע, ולאחר מכן עבר לשחק במכבי יפו מליגת המשנה. בעונת 1996/1997 הצטרף שוורץ להפועל לוד וסייע לה להעפיל בחזרה לליגה הלאומית. הקשר שיחק בלוד עונה נוספת, לפני שעבר בעונת 1998/1999 למכבי נתניה לה סייע להעפיל בחזרה לליגה הבכירה, ובתום העונה פרש ממשחק פעיל בגיל 35.
שוורץ כיהן בתפקיד עוזר מאמן בבית"ר ירושלים בשתי קדנציות שונות, לצידם של המאמנים אלי גוטמן וניסים בכר. בנוסף שימש מאמן ראשי בקבוצת הפועל לוד.
חיים אישיים

לאחר הפרישה ממשחק ובעקבות נישואיו, עבר שוורץ לגור בבני ברק והתקרב לדת. לשוורץ ארבעה ילדים. עובד כנהג אוטובוס בחברת "דן".
תארים

אליפות (2): 1986/1987, 1992/1993
גביע מדינה (3): 1984/1985, 1985/1986, 1988/1989
אלוף האלופים (1): 1985/1986
גביע ליליאן (1): 1984/1985
הערות שוליים

1 2 3 4  אשר גולדברג‏, "נהיה לי שחור בעיניים. הגול עדיין רודף אותי", באתר וואלה, 24 בפברואר 2023
↑  רון עמיקם, 17 המופלאים, באתר nrg‏, 24 באוקטובר 2008
↑  ספיר לוי‏, האב ירד בתחנה: תינוקת בת שמונה חודשים נשכחה באוטובוס ברמת גן, באתר וואלה, 2 בפברואר 2021
מצולמים

| --- | --- |

כותרת הפתיחה
 סוגה:  מוקומנטריה קומדיה
 יוצרים:  ציון ברוך אסי ישראלוף שלום מיכאלשווילי
 כותבים:  אורי כץ ציון ברוך אסי ישראלוף שלום מיכאלשווילי יגאל שפירא רשף שי נטלי מיכאלשווילי
 בימוי:  אורי כץ
 שחקנים:  ציון ברוך אסי ישראלוף שלום מיכאלשווילי אורי גבריאל יגאל עדיקא
 ארץ מקור:  ישראל ישראל
 שפות:  עברית
 מספר עונות:  2
 מספר פרקים:  26
 הפקה
 מפיק:  רם לנדס עמי טיר אורי כץ רעות דסקלו
 מפיקים בפועל:  רם לנדס
 חברת הפקה:  קודה תקשורת
 הפצה:  HOT
 עורכים:  עמי טיר
 צלמים:  אשר בן יאיר אופיר פרץ
 אורך פרק:  24–31 דקות
 שידור
 רשת שידור:  HOT
 תקופת שידור מקורית:  4 ביוני 2019 – 12 באפריל 2021
מצולמים היא סדרת טלוויזיה ישראלית מסוגת מוקומנטריה, המתעדת את חייהם של אנשים שונים המגולמים על ידי שלישיית מה קשור. הסדרה הופקה עבור חברת הכבלים "HOT" על ידי חברת ההפקות קודה תקשורת. הסדרה היא פרודיה לתוכנית הדוקו-ריאליטי מחוברים.
הסדרה עלתה לשידור ב-4 ביוני 2019 ועונתה הראשונה כוללת 12 פרקים; עם זאת, שני פרקי הבכורה של הסדרה היו כבר זמינים לצפייה ב-HOT VOD מ-30 במאי 2019. ב-9 ביולי 2019, אושר שהסדרה תשוב לעונה שנייה, שעלתה לשידור ב-1 במרץ 2021. שני פרקי הבכורה שלה היו כבר זמינים לצפייה ב-HOT VOD וב-HOT PLAY החל מ-28 בפברואר 2021.
סקירת הסדרה

| עונה | עונה | פרקים | פרקים | שודרה לראשונה (ישראל)> הפרק הראשון | שודרה לראשונה (ישראל)> הפרק האחרון |
| --- | --- | --- | --- | --- | --- |
|  | 1 | 12 | 12 | 4 ביוני 2019 | 10 ביולי 2019 |
|  | 2 | 14 | 14 | 1 במרץ 2021 | 12 באפריל 2021 |
רקע עלילתי

בכל עונה, שלישיית מה קשור מגלמת שש דמויות הנמצאות בנקודות מפנה בחייהן, המתבססות בחלקן על חוויותיהם האישיות של בני השלישייה. כמו ב"מחוברים", שש הדמויות השונות מתעדות את חייהן בסיטואציות קיצוניות ומונולוגים חושפניים למצלמה.
עלילת העונה השנייה, שצילומיה נערכו במהלך שנת 2020 וחפפו לתקופות השיא במשבר מגפת הקורונה בישראל, מדגישה את השפעת התפרצות מגפת הקורונה על חיי שש הדמויות ועל עבודותיהן ותחומי עיסוקן, ואת הדרכים באמצעותן בוחרות שש הדמויות להתמודד עם המשברים וההזדמנויות שנוצרו בעקבות כך.
צוות השחקנים והדמויות > שלישיית מה קשור

| השחקן/ית | שם הדמות | תיאור | עונות |
| --- | --- | --- | --- |
| ציון ברוך | מנחם "מני" גוזלן | הומוסקסואל בן 32. בן זוגו של משה ושותפו בעסק לחלפנות כספים ונכיון שיקים. | 1–2 |
| ציון ברוך | אליהו "אלילו" לוטטי | כוכב עולה בן 31 בזמר הים תיכוני, המכונה "הנסיך מנס ציונה". | 1 |
| ציון ברוך | פיני קטן | שחקן כדורגל בעל בעיות משמעת, כושר לקוי ומוסר עבודה גרוע ואויבו בנפש של אלון לחמי. | 2 |
| ציון ברוך | בני "בני בום" עייש | בן 43, כוכב הילדים הכי גדול במדינה זה שני עשורים, שמנסה נואשות להמציא את עצמו מחדש לאחר שהתמכר לממריצים ונס ליחו. | 2 |
| אסי ישראלוף | לירון ברדה | סוכן ביטוח בן 39, המתחיל להיכנס למשבר גיל העמידה. | 1 |
| אסי ישראלוף | קובי "הצ'יטה" | מהמר מזדקן וכושל בן 40 שגר עם ההורים שלו. | 1 |
| אסי ישראלוף | מיכה | עוזרו האישי של אלילו לוטטי, שנכנס לבסוף במקומו לכלא. | 1 |
| אסי ישראלוף | סבי בן שמואל | לוחם אש בעל בעיות פוריות המתגורר עם אשתו, מירב, בעוטף עזה. | 2 |
| אסי ישראלוף | עבדול ג'ובראן | בעלי קבוצת הכדורגל בני מוסמוס, המחתים לעבודה את אלון לחמי ופיני קטן. | 2 |
| אסי ישראלוף | דודי אליהו | רווק נהנתן ובעל מועדון ירושלמי, שחזרתו בתשובה יוצרת קרע בינו לבין אחיו ושותפו העסקי. | 2 |
| שלום מיכאלשווילי | שיר ונטורה | רווקה תל אביבית בת 36 המנהלת מכון יופי ומחפשת נואשות אחר בן זוג. | 1 |
| שלום מיכאלשווילי | שמשון אשכנזי | פוליטיקאי בן 47 המתמודד לכנסת מטעם הליכוד. | 1 |
| שלום מיכאלשווילי | שלומי | האמרגן של אלילו לוטטי. | 1 |
| שלום מיכאלשווילי | אלון לחמי | בן 43, מאמן קבוצת הכדורגל בני מוסמוס, אליה הגיע לאחר שפוטר מקבוצתו הקודמת בעקבות התבטאויות גזעניות. | 2 |
| שלום מיכאלשווילי | עידו באבי | סו שף במסעדה מצליחה ויוקרתית, המעוניין לקבל קידום כשף ראשי, שהקריירה שלו דועכת בעקבות חופשת הלידה שלקח. | 2 |
צוות השחקנים והדמויות > דמויות נוספות

אורי גבריאל – משה רחמים, גרוש בן 56 המנהל עסק לחלפנות כספים ונכיון שיקים ובן זוגו של מני. אימץ יחד עם מני ילד אתיופי. בעונה השנייה ישנו משבר בינו לבין מני שבסופו הם נפרדים לזמן קצר.
צוות השחקנים והדמויות > דמויות נוספות > עונה ראשונה

פאולה רוזנברג – הילה ברדה, פרודתו של לירון, ששבה אליו לאחר טיפול זוגי.
יגאל עדיקא – חגי אשכנזי, אחיו, נהגו ועוזרו הפרלמנטרי של שמשון.
לאה שנירר – איריס, סטוץ של לירון מהטינדר.
ורדה בן חור – אמו של קובי.
מאיה מעוז – אריאלה, פסיכולוגית הנכנסת למערכת יחסים עם קובי, אך נפרדת ממנו לאחר שמגלה שבגד בה.
נועם אימבר – רועי רחמים, בנו הבכור של משה. משרת בצה"ל.
עמית נובחוב – חיימון רחמים, בנו הצעיר של משה.
שרונה אלימלך – רחל אשכנזי, אשתו של שמשון.
מאיר תמם – דדי, דייט של שיר.
מורן אלון – רינה, עובדת סוציאלית המתאמת את האימוץ עבור מני ומשה.
צוות השחקנים והדמויות > דמויות נוספות > עונה שנייה

נועה קולר – מירב בן שמואל, אשתו של סבי ומורה לביולוגיה, המעוניינת להרות. יתומת צה"ל שלא הכירה את אביה.
ג'ייד דייכס וויקס – שירי באבי, קונדיטורית במסעדה תל אביבית מצליחה, שחזרה לעבוד לאחרונה אך כבר הופכת להצלחה בתחום הקולינריה.
קובי פרג' – שליו אליהו, אחיו הגדול והקפדן של דודי, ובניגוד מוחלט אליו, איש משפחה בעל שני ילדים.
גברי בנאי – ניסים באבי, אביו של עידו המתקשה לקבל את יציאתו לחופשת הלידה.
עידן גיל – דובי קולר, חברו הטוב ועוזרו האישי של בני בום, המשמש לו כסיידקיק במופע שלו בתור "דוקטור דובי".
בן יוסיפוביץ' – איתן אורבך, לוחם אש דתי וחברו הטוב של סבי.
עירד רובינשטיין – גבי, בעל עסק לממכר שעוני יוקרה שמתחיל להעסיק את מני.
שמעון מימרן – הרב סודרי, הרב שמחזיר את דודי בתשובה.
אולי שטרנברג – שאול, חבר של דודי וירקן שחזר בתשובה.
גיל וייס – אוראל, חוזר בתשובה שנמנה עם תלמידיו של הרב סודרי.
בר גול - אסתי, אחותו הקטנה של שאול, שעבדה בעבר בבר של דודי לפני שחזרה גם היא בתשובה, וכעת מוצעת לדודי כשידוך.
לין סלמאן – נסרין ג'וברן, בתו המשכילה של עבדול, שמתחילה לצאת עם פיני, דבר שאביה לא רואה זאת בעין יפה, אך בהמשך נפרדת ממנו.
צוות השחקנים והדמויות > דמויות אורחות

אודי פרסי – יגאל, בן זוגה לשעבר של שיר.
דניאל גרינברג – נטע לוטטי, גרושתו של אלילו.
רוני נתנאל – רווית, סוכנת ביטוח שעובדת יחד עם לירון.
ריטה שוקרון – מרגלית רחמים, גרושתו של משה.
חי מאור – שוקו, עבריין וחבר של קובי הצ'יטה. קובי חייב לו 20 אלף ש"ח.
טטיאנה מחלינובסקי – אינה, פונדקאית שפוגשת את מני ומשה במטרה להביא ביחד ילד.
מעין גושן – אסנת, מטופלת נימפומנית של אריאלה, שמפתה את קובי ובכך מביאה לפרידתם.
שי אידלסון – שרברב המטפל בנזילה בביתו של קובי.
שרון צור – ד"ר חרמון, הגינקולוג שמטפל בתהליך ההזרעה של מירב.
תומר הכהן – רוי, תלמיד שלומד בכיתת הביולוגיה של מירב.
אלכסנדר סנדרוביץ' – מנש, בעל מיני-מרקט שמירב קונה בו.
גולן גרוס – חגי, בן זוגה לשעבר של מירב משנות לימודיהם בתיכון, שנישא מאז וכעת אב לשלושה ילדים.
חיים זנאתי – הרב ברבנות הראשית שאליו מני ומשה מגיעים בניסיון להירשם כזוג נשוי.
אסף גרניט - הבורר בין דודי ושליו.
עדן קטורזה – סיוון עייש, בתו המתבגרת של בני בום.
אורחים המופיעים בתפקיד עצמם:
אניה בוקשטיין
ששי גז
רינה מצליח
אבי אוחיון
גיא פינס
טום אביב
קרין מגריזו
איתי לוי
שי יוכלמן
יוסי שטרית
לירון רביבו
מיקי שמו
יואב לימור
מיכל הקטנה
מיכל אנסקי
רוני מאנה
קותי סבג (קול בלבד)
מאיה בצלאל (קול בלבד)
דוד חיים
ציפי שביט
עילי בוטנר
ירון ברובינסקי
שלמור שטרוזמן
נדב יעקבי (קול בלבד)
אבי מלר (קול בלבד)
הערות שוליים

↑  הוט מגזין, "מצולמים - הצצה ראשונה", באתר "HOT Magazine"
↑  מצולמים, אין לנו את זה בחמישי יותר שמח! שני הפרקים הראשונים של #מצולמים עכשיו בבכורה, דרך האיסטגרם, 30 במאי 2019.
↑  הוט מגזין, "מצולמים – עונה חדשה יוצאת לדרך", באתר "HOT Magazine"
↑  איתמר רונאל, ‏HOT חושפים: הסדרות החדשות לשנת 2019, באתר ‏מאקו‏, 4 במרץ 2019 (הקישור אינו פעיל, 20.6.2019)
דוז פואה

| --- | --- |

 סוגה:  דרמה  קומדיה  אקשן  מתח
 יוצרים:  יואב הבל אסף זליקוביץ אדר שפרן
 כותבים:  יואב הבל אסף זליקוביץ שראל פיטרמן
 בימוי:  דני סירקין
 שחקנים:  זאק פקיאל  אדל ג'מאי  איציק כהן  טל פרידמן  מלי לוי  יואב לוי  רוי מילר  שני קליין  מאיר סוויסה  יזהר כהן
 ארץ מקור:  ישראל ישראל
 שפות:  עברית  צרפתית  אנגלית
 מספר עונות:  1
 מספר פרקים:  3
 הפקה
 מפיק:  אדר שפרן רוני אברמובסקי משה אדרי
 מפיקים בפועל:  יענקל'ה אמזלג ברק קסלר
 חברת הפקה:  Firma Films יונייטד קינג
 צלמים:  עופר הררי
 מוזיקה:  אורי קליאן
 אורך פרק:  35 דקות
 שידור
 רשת שידור:  כאן 11
 פורמט (תמונה):  HDTV ,1080p
 תקופת שידור מקורית:  22 במאי 2019 – 19 במאי 2019 
 קישורים חיצוניים
 דוז פואה
 דף התוכנית ב-IMDb
דוז פואה (הסדרה ממותגת בצרפתית: Douze Points) היא מיני-סדרה ישראלית שהופקה לקראת אירוויזיון 2019 בתל אביב אשר עלתה לשידור ב-22 מאי 2019 בכאן 11 ובערב שבין ה-18 ל-19 במאי בערוץ היוטיוב של "כאן", מיד לאחר שידור גמר האירוויזיון. הפרק הראשון של הסדרה שודר גם ב"כאן 11" ב-19 במאי, לאחר שידור חי של התוכנית ערב טוב אירופה שליווה את תוצאות האירוויזיון והתארך אל מעבר ללוח השידורים המתוכנן.
ב-26 במאי 2019, הסדרה נמכרה לרשות השידור בצרפת. זכות ההפצה נרכשה על ידי נורה מלהלי (Nora Melhli) מבית ההפצה ALEF ONE.
עלילה

הסדרה עוסקת בטארק, זמר צרפתי הומוסקסואל ממוצא מוסלמי המזוהה בשם הבמה שלו טי-ג'יי, אשר משתתף כמועמד בתוכנית לבחירת הנציג בצרפת לתחרות ה-"EuroTone"‏ (פרפרזה על תחרות האירוויזיון), שנסחט על ידי חוליית מחבלים המזוהה עם דאעש במטרה להחדיר מחבל לתחרות ה-"EuroTone" שמתקיימת בישראל, כדי לבצע פיגוע ראווה. אנשי דאעש מציעים לטי-ג'יי סיוע בתחרות לבחירת הנציג בצרפת, קדם האירוויזיון הצרפתי בתמורה לכך שיצרף איש דאעש למשלחת הצרפתית. בו בזמן, שלושה סוכני מוסד מתחילים לעקוב אחר המחבל, שמתחזה לבן זוגו של הזמר הצרפתי, ואשר היה בעבר גם חבר ילדות של טי ג'יי, שנזרק מביתו בגיל 15 אחרי שיצא מהארון.
דמויות > חוליית הטרור

טיג'יי (אדל ג'מאי): בחור צרפתי צעיר החולם לייצג את צרפת באירוויזיון ומצליח להגשים את חלומו.
ראסל (זאק פקיאל): חבר ילדות של טיג'יי המצטרף לשורות דאעש.
עבאס (איציק כהן): אביו של ראסל, העומד בראש תכנון הפיגוע של האירוויזיון בישראל.
דמויות > צוות המוסד

קרן (מלי לוי): מפקדת הצוות שרואה רק את ביצוע המשימה מול העיניים ולהוטה להתקדם בסוכנות ולהיות מפקדת המוסד הראשונה.
דודי (יואב לוי): יוצא יחידת הלוט"ר של מגב שהצטרף למוסד והפך לאחד המחסלים הכי אכזריים של הארגון.
מיקי (רוי מילר): סוכן מוסד חתיך ומסוקס, אבל לא העיפרון הכי מחודד בקלמר של המוסד. ישראלי טיפוסי, ששונא לצאת פראייר ושנראה שבמקרה התגלגל לסוכנות הביון.
קלינסמן (טל פרידמן): ראש אגף המבצעים במוסד, הנחוש לעצור את דאעש בכל מחיר.
קריאה לחרם על האירוויזיון מצד צרפת

בעקבות פרסומים על הסדרה, הדמיון של הדמות הראשית לנציג שנבחר לייצג את צרפת באירוויזיון – בילאל חסאני, מוסלמי קווירי ממוצא מרוקאי, שנבחר לייצג את צרפת והעלילה הפרובוקטיבית, ב-20 בפברואר צרפת הודיעה על כוונתה להחרים את האירוויזיון בישראל. בעקבות כך, הגיע לישראל המפקח על האירוויזיון בכוונה לפתור את הסכסוך, זאת משום החשיבות של צרפת בהיותה אחת המממנות הגדולות של איגוד השידור האירופי. ב"כאן" סירבו לגנוז את הסדרה בעקבות דרישת צרפת. יוצרי הסדרה ציינו בעקבות הידיעה שהתסריט נכתב לפני כשנה, לפני שנודעה זהותו של הנציג הצרפתי לאירוויזיון.בעקבות כך, יצאה הודעה רשמית מטעם צרפת כי מדובר בידיעה כוזבת, אך פורסם בהמשך כי "כאן" בתיווך עם איגוד השידור האירופי הסכימו לדחות את שידור הסדרה, לאחר שידור גמר האירוויזיון.
ראו גם

אירוויזיון 2019
Toy (שיר)
הבר מצווה
הערות שוליים

↑  כאן אירוויזיון, מיד אחרי גמר האירוויזיון: הסדרה שכמעט פוצצה את האירוויזיון מגיעה סוף סוף ל"כאן"!, באתר כאן – תאגיד השידור הישראלי, 16 במאי 2019
↑  שגיא בן נון‏, אירוני: הסדרה "דוז פואה" שהרגיזה את הצרפתים נמכרה לצרפת, באתר וואלה, 26 במאי 2019
↑  רן בוקר, בגלל סדרה ישראלית - צרפת מאיימת להחרים את האירוויזיון, באתר ynet, 20 בפברואר 2019
↑  שגיא בן נון‏, צרפת בתגובה לדיווח שתחרים את האירוויזיון: "נא לא להפיץ שקרים", באתר וואלה, 20 בפברואר 2019
↑  אוריאן כהן וג'וליאן בלאייש, ‏צרפת: חרם על האירוויזיון? שקר, באתר ‏מאקו‏, 25 בפברואר 2019
↑  רן בוקר, סדרת האירוויזיון הישראלית שעצבנה את צרפת נדחתה - לבקשת איגוד השידור האירופי, באתר ynet, 24 במרץ 2019
↑  איתי שטרן, תאגיד השידור נכנע ללחץ האירופי, היוצרים מאוכזבים מההחלטה: "לא פגענו בצרפתים", באתר הארץ, 25 במרץ 2019